Deg yiwet n tinawt ay d-yeɣra i lmend n urẓam n wass awamni n tiddukliwin ay tessuddes tesmilt n tillumẓa d waddal n Ugraw Aɣerfan Aɣelnaw, yenna-d Mass Boughali dakken tamenḍawt tettafk tixxutert i useɣnew n tiddukliwin yernu aya yesskanay-d tamlilt-nsent deg tmeṣkiwt n tmetti d ufara anɣermay, am wakken ay d-yerna dakken tiskarin n useɣnew n tiddukliwin yessefk ad d-ttwasbadunt s usaḍuf agmanan.
« Aseɣnew n tiddukliwin d azref amenḍawan yernu d ammak ayyes ara mezɣen medden izerfan n umdan », ɣef wakken ay d-yenna, am wakken ay d-yerna dakken asaḍuf agmanan d win ay d-yelhan s tiddukliwin ay yesdusuyen tigejda n tenbaḍt deg usefrek, yernu tiddukliwin ttakfent-d tannayt-nsent deg wayen yerzan aseqdec amaɣẓan n yidrimen inagduden am wakken ay sseḥbibirent ɣef useḍru n yisenfaren n usnegmu s uzrak n tegna ay d-yettwasebḍen.
Tiddukliwin yessefk ad d-lhunt s wakk ayen yerzan timetti, tigemmi-nnes, tanḍa-nnes tadelsant, tuggta n yinsayen-nnes d tlemsiwin-nnes, ɣef wakken ay d-iwekked, am wakken ay d-yerna dakken « tabaɣurt d tenḍa n Zzayer sdusuyent amyamaẓ aɣelnaw acku isegren n tmetti bedden akk ɣef yiwen n uqaleb aɣelnaw ».
Aselway n Ugraw Aɣerfan Aɣelnaw iger-d tiɣri i tiddukliwin akken « ad snernint tafrit yernu ad semlent taẓraɣlant deg tmetti ladɣa gar yilemẓiyen akken ad ten-sbeɣsen ad nnaɣen mgal yixeṣṣaren d tguriwin tinmettiyin tibawin yernu ad derwen deg userbeḥ n yisenfaren n usnegmu ay d-yettwaheyyan ».
kab_Latn kab_Latn kab_Latn kab_Latn